  Виталий Пронин МВД-ысь миграция ужпумъёсъя управленилэн кивалтӥсез Константин Дубровин верамъя, элькунамы улон вылысь кунгож сьӧрысь лыктыны мылкыд карисьёс ӧжыт ӧвӧл.\Улонэ пыӵа кунгож сьӧрысь Россие выжыны мылкыд карисьёслы юрттэт сётонъя программа. Чакламын со 2015-тӥ-2017-тӥ аръёслы. Кунысьтымы кӧня ке улосъёсын ӵош отчы пыриське Удмуртия но. Солы луыса 3 ар ӵоже элькунамы 361 мурт выжыны кулэ.- Но мылкыд карисьёс талэсь тросгес, - пусйиз Константин Дубровин. - Туннэ нуналлы 541 муртлэн куриськонэз вуэмын. Куриськисьёс пӧлысь ог 80 процентэз - СНГ-е пырись кунъёсысь: 436 куриськон - Украинаысь, 35 - Казахстанысь, 27 - Узбекистанысь, 9 - Таджикистанысь, кык-куинен вань на Азербайджанысь, Белоруссиысь, Армениысь, Туркменистанысь.Зэм, вань мылкыд карисьёсты дорамы одӥгтэмак уг басьто. Программаын пусъемын куд-ог куронъёс, кылсярысь, переселенец пенсие потымтэ луыны кулэ, кема дыр ӵоже ужатэк пукемын медаз луы.- Туж умой, дорамы куриськисьёслэн вылӥ дышетскемзы вань ке,  - ватсаз миграция ёзэн кивалтӥсь.  - Озьы, кылсярысь, дорамы улыны выжизы ни техника наукаосъя кандидат, 60 научной ужъёслэн авторзы, озьы ик экономика наукаосъя кандидат.  Али кыксы но ужало элькунысьтымы вылӥ дышетскон заведениосын. Со сяна, лыктэмъёс пӧлын вань дышетӥсьёс, эмъясьёс. Ог 50 процентэзлэн дышетскемзы вылӥ. 44 процентэз шор тодон-валанэн профессиослы дышетскемын. Лыктэм 24 студент пӧлысь 19-эз дышетске вузын. Ятырез городэ кылё, но гуртэз бырйисьёсыз но вань. Таосыз интыясько скал кыскисе, трактористэ.Та программаез улонэ пыӵатонлы элькун бюджетын 3 арлы 1 миллион манет учкемын. Та коньдонысь одӥг пол быдэн 20 сюрс манетэн переселенецъёслы но быдэн 10 сюрс манетэн соослэн кузпалъёссылы, нылпиоссылы тыриське. Озьы ик кун юрттӥське котырзэс шаерамы вайыны. Вакчи дыр куспын соос Россилэсь гражданствозэ басьто. Кунысьтымы демография югдурез тупатыны юртто, ужась киос луо.Элина Кумачёва Туспуктӥз А. Горбунов  